Alkogolsiz ichimliklarning xavfsizligi to‘g‘risidagi umumiy texnik reglamentni tasdiqlash haqida

“Texnik jihatdan tartibga solish to‘g‘risida”gi O‘zbekiston Respublikasi Qonuniga muvofiq, shuningdek, alkogolsiz ichimliklarning xavfsizligiga qo‘yiladigan yagona talablarni belgilash maqsadida Vazirlar Mahkamasi qaror qiladi:
 1. Alkogolsiz ichimliklarning xavfsizligi to‘g‘risidagi umumiy texnik reglament (keyingi o‘rinlarda — Texnik reglament) va uni joriy etish sxemasi 1 va 2-ilovalarga muvofiq tasdiqlansin.
 Texnik reglament rasmiy e’lon qilingan kundan boshlab o‘n sakkiz oy o‘tgach amalga kiritilsin.
 2. “Texnik jihatdan tartibga solish to‘g‘risida”gi O‘zbekiston Respublikasining Qonuni talablariga muvofiq texnik reglamentlar amalga kiritilishi munosabati bilan ularda ko‘rsatilgan mahsulotlar va xizmatlarni standartlashtirish bo‘yicha ilgari qabul qilingan normativ hujjatlar majburiylik xususiyatini yo‘qotishi va belgilangan tartibda qo‘llanilishida ixtiyoriylik kasb etishi ma’lumot uchun qabul qilinsin.
 3. “O‘zstandart” agentligi manfaatdor vazirliklar va idoralar bilan birgalikda ushbu qaror qabul qilingan kundan boshlab, Texnik reglament amalga kiritilgunga qadar alkogolsiz ichimliklarni standartlashtirish bo‘yicha normativ hujjatlarni qo‘llashda ularning majburiylik xususiyatini bekor qilish va ixtiyoriyligini ta’minlash yuzasidan belgilangan tartibda chora-tadbirlar ko‘rsin.
 4. “O‘zbekoziqovqatxolding” XK, “O‘zstandart” agentligi O‘zbekiston Milliy teleradiokompaniyasi bilan birgalikda Texnik reglamentning maqsadlari, mazmuni va uni qo‘llash tartibi to‘g‘risida aholi, vazirliklar, idoralar va boshqa tashkilotlar hamda tadbirkorlik subyektlarining keng xabardor qilinishini ta’minlasinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari O‘.I. Barnoyevga hamda O‘zbekiston Respublikasi Bosh vazirining maslahatchisi — Sanoatni va kooperatsiya aloqalarini rivojlantirish masalalari departamenti boshlig‘iga yuklansin.
 1. Alkogolsiz ichimliklarning xavfsizligi to‘g‘risidagi umumiy texnik reglament (keyingi o‘rinlarda — Texnik reglament) aholi hayoti va salomatligini, atrof-muhitni, yuridik va jismoniy shaxslarning, davlatning mol-mulkini himoya qilish maqsadida alkogolsiz ichimliklarning xavfsizligiga bo‘lgan talablarni belgilaydi.
 2. Texnik reglamentga 1-ilovaga muvofiq ro‘yxat bo‘yicha keltirilgan alkogolsiz ichimliklar Texnik reglamentni tartibga solish obyektlari hisoblanadi.
 3. Texnik reglament O‘zbekiston Respublikasi hududida ishlab chiqarilgan va (yoki) muomalada bo‘lgan quyidagilarga:
 alkogolsiz ichimliklarga;
 xomashyo va tarkibiy qismlarga;
 alkogolsiz mahsulotlarni ishlab chiqarish (tayyorlash), saqlash, tashish, sotish va utilizatsiya qilish jarayonlariga tatbiq etiladi.
 4. Texnik reglament:
 bolalar ozuqasi uchun mo‘ljallanmagan;
 O‘zbekiston Respublikasi hududida muomalaga chiqarilishi mo‘ljallanmagan;
 eksport uchun ishlab chiqarilgan mahsulotlarga nisbatan tatbiq etilmaydi.
 5. Alkogolsiz ichimliklarga sut va mevalar va (yoki) sabzavotlardan olingan sharbat mahsulotlari kirmaydi.
 6. Texnik reglamentni qo‘llash maqsadlari uchun quyidagi atamalar va ta’riflardan foydalaniladi:
 mahsulotlarning ifloslanishi — mahsulotga narsa, bo‘lak, modda va organizmlarning tushishi natijasida u inson uchun xavfli holatga aylanadigan va Texnik reglament talablariga javob bermaydigan holati;
 identifikatsiya — aniq bir mahsulotning namunaga va (yoki) uning ta’rifiga muvofiqligini belgilash;
 mahsulot tayyorlovchi — mahsulotni tayyorlash bilan shug‘ullanuvchi yuridik shaxs yoki yakka tartibdagi tadbirkor;
 muomala — alkogolsiz mahsulotlarni xarid qilish (shu jumladan, import qilish), yetkazib berish (shu jumladan, eksport qilish), tashish, saqlash, sotish, utilizatsiya qilish;
 mahsulotning ta’rifi — milliy, xalqaro, tashkilot standartlari, texnologik va boshqa tegishli hujjatlar bilan belgilangan mahsulotni tavsiflovchi belgilar, parametrlar, ko‘rsatkichlar va talablar to‘plami;
 sotuvchi — alkogolsiz mahsulotni sotuvchi yuridik shaxs yoki yakka tartibdagi tadbirkor;
 ishlab chiqarish binosi — bevosita mahsulot ishlab chiqarishda foydalaniladigan bino;
 bino, asbob va anjomlarga sanitariya ishlovi berish — oziq-ovqat mahsulotlari (xomashyo)ning ifloslanish manbasiga aylanib qolmasligi uchun bino, asbob va anjomlar yuzasini yuvish yoki boshqacha tarzda ishlov berish;
 alkogolsiz mahsulotlarni saqlash muddati — hujjatlarda ko‘rsatilgan saqlash sharoitlariga rioya qilishda normativ va/yoki texnik hujjatlarda belgilangan xususiyatlarni alkogolsiz mahsulot o‘zida saqlovchi vaqt davri;
 alkogolsiz mahsulotning yaroqlilik muddati — alkogolsiz mahsulotlarni saqlash, tashish, sotish paytida xavfsizlik me’yorlari va qoidalari talablariga rioya qilgan holda foydalanishga yaroqli bo‘lgan va muddati o‘tgandan so‘ng inson hayoti va salomatligi uchun xavfli bo‘lishi mumkin bo‘lgan vaqt davri;
 alkogolsiz ichimliklarni utilizatsiya qilish — sanitariya me’yorlari va qoidalari, texnik reglamentlar talablariga javob bermaydigan alkogolsiz ichimliklardan alkogolsiz ichimliklar mo‘ljallangan va ulardan odatda foydalaniladigan maqsadlardan farqli maqsadlarda foydalanish, yoxud sanitariya me’yorlari va qoidalari, texnik reglamentlar talablariga javob bermaydigan alkogolsiz ichimliklarni ulardan har qanday maqsadlarda foydalanish va qo‘llash uchun yaroqsiz, shuningdek, ularning odamga, hayvonlarga va atrof-muhitga nomaqbul ta’sirini istisno etuvchi holatga keltirish;
 vakolatli organlar — O‘zbekiston texnik jihatdan tartibga solish agentligi, O‘zbekiston Respublikasi Sog‘liqni saqlash vazirligi, Sanitariya-epidemiologik osoyishtalik va jamoat salomatligi xizmati. 
 7. Alkogolsiz ichimliklarni identifikatsiya qilish quyidagi maqsadlarda amalga oshiriladi:
 mahsulot to‘g‘risidagi ishonchli ma’lumotlarni hisobga olib, mahsulotning asoslangan tanlovi bo‘yicha iste’molchilar huquqlarini ta’minlash;
 iste’molchilarni nohalol tayyorlovchi (sotuvchi)lardan himoya qilish;
 mahsulotning, jumladan, uning nomining Texnik reglament talablariga muvofiqligini belgilash;
 mahsulotning ishlab chiqaruvchi (sotuvchi) tomonidan berilgan ma’lumotga muvofiqligini tasdiqlash;
 bozorning barcha ishtirokchilari manfaatlari muhofazasini ta’minlash.
 8. Texnik reglamentda qo‘llanilishiga nisbatan alkogolsiz ichimliklarning texnik tartibga solish obyektlariga tegishliligini belgilash uchun identifikatsiya qilish:
 O‘zbekiston Respublikasi hududida muomalaga chiqaradigan tayyorlovchi;
 mahsulotning muvofiqligini baholash va tasdiqlash maqsadida — sertifikatlashtirish organi;
 mahsulotning Texnik reglament talablariga muvofiqligini tekshirish maqsadida — davlat nazorat organi tomonidan amalga oshiriladi.
 9. Mahsulotni tashqi ko‘rinishi, tamg‘asi, ilova qilinadigan hujjatlarda ko‘rsatilgan ma’lumotlarga asosan identifikatsiya qilish imkoniyati mavjud bo‘lmasa, texnik tartibga solish sohasidagi normativ hujjatlarda belgilangan fizik-kimyoviy ko‘rsatkichlarni aniqlash yo‘li bilan identifikatsiya qilishga ruxsat beriladi.
 10. Ishlab chiqarish obyektidagi identifikatsiya qilinmagan alkogolsiz ichimliklar (eksport uchun ishlab chiqarilgan alkogolsiz mahsulotlar bundan mustasno) utilizatsiya qilinadi.
 11. Alkogolsiz ichimliklarni O‘zbekiston Respublikasi ichki bozoriga muomalaga chiqarish muvofiqlik sertifikati hamda raqamli markirovkasi mavjud bo‘lganda amalga oshiriladi. Muvofiqlikni baholash (tasdiqlash) jarayonlaridan o‘tgan va Texnik reglament talablariga javob beradigan alkogolsiz ichimliklar muvofiqlik milliy belgisi bilan tamg‘alanadi.
 12. Alkogolsiz mahsulotlar xavfsizligi Texnik reglamentda belgilangan talablarga rioya qilish yo‘li bilan hamda texnik tartibga solish sohasidagi normativ hujjatlarga muvofiq ta’minlanadi.
 13. Alkogolsiz ichimliklar Texnik reglamentga 2-ilovada belgilangan talablarga muvofiq bo‘lishi kerak.
 14. Alkogolsiz ichimliklarni ishlab chiqarishda foydalaniladigan xomashyo, ingrediyentlar, oziq-ovqat qo‘shimchalari, texnologik vositalar texnik tartibga solish sohasidagi normativ hujjatlar talablariga muvofiq bo‘lishi kerak.
 15. Oziq-ovqat qo‘shimchalari, texnologik yordamchi vositalar, ularning miqdoriy normalarining qo‘llanilishi hamda ularning xavfsizlik ko‘rsatkichlari Texnik reglament talablariga zid bo‘lmagan oziq-ovqat qo‘shimchalari sohasidagi O‘zbekiston Respublikasi qonunchiligi talablariga javob berishi kerak.
 16. Alkogolsiz ichimliklarni ishlab chiqarishda ishlatiladigan suv Texnik reglament va texnik tartibga solish sohasidagi normativ hujjatlar talablariga javob berishi zarur.
 17. Alkogolsiz mahsulotlarni tayyorlovchi Texnik reglament talablarining bajarilishini ta’minlaydi.
 18. Alkogolsiz mahsulotlarni ishlab chiqarish, tayyorlovchi tomonidan belgilangan tartibda ishlab chiqilgan va tasdiqlangan texnologik hujjatlarga (texnologik reglamentlar, qoidalar, texnologik yo‘riqnomalar) muvofiq amalga oshirilishi lozim.
 19. Alkogolsiz mahsulotlarni ishlab chiqarish jarayonida foydalaniladigan ishlab chiqarish binosi (sex, ombor, bo‘lim va boshqa binolar) va texnologik uskunalar xomashyo, yarim tayyor mahsulotlar va tayyor alkogolsiz ichimliklarning ifloslanishini istisno etadigan holda saqlanishi kerak.
 20. Ishlab chiqarish binolari, inshootlar va ularning joylashuvi, kanalizatsiya, yoritish, ventilatsiya, isitish tizimi xavfsizligi talablari, shuningdek, maishiy binolar, chiqindilarni to‘plash va yo‘q qilish jarayonlari O‘zbektiston Respublikasining tegishli soha uchun belgilangan qonunchilik hujjatlari talablariga javob berishi kerak.
 21. Xom ashyo, yarim tayyor mahsulotlar va tayyor mahsulotlarning ifloslanishini oldini olish maqsadida alkogolsiz mahsulotlarni ishlab chiqarishning texnologik jarayonlari texnik tartibga solish sohasidagi normativ hujjatlarda belgilangan tartib va shartlarga rioya qilgan holda amalga oshirilishi kerak.
 22. Atrof-muhit va ishlab chiqarish binolariga qo‘yiladigan talablar vakolatli organ tomonidan tasdiqlangan ekologik me’yorlarga muvofiq bo‘lishi zarur.
 23. Mahsulotlarni tashish mazkur maqsadlar uchun yaroqli transport vositalarida amalga oshiriladi. Mahsulot tayyorlovchi tomonidan ushbu mahsulotni tashish uchun belgilangan shartlarga muvofiq, mahsulotning xavfsizligi va saqlanishini ta’minlagan holda yuk jo‘natuvchi tomonidan tashish shartlari belgilanadi. Transport vositalari va/yoki konteynerlarning yuk bo‘linmalari mahsulotning ifloslanishiga olib kelsa bunday hollarda undan boshqa yuklarni tashishda foydalanish mumkin emas.
 24. Transport vositalari va/yoki konteynerlardan bir vaqtning o‘zida boshqa oziq-ovqat mahsulotlari va boshqa yuklarni tashishda foydalanilganda, mahsulotlar ifloslanishi ehtimolining oldini olish maqsadida ular bir-biridan izolatsiya qilinishini ta’minlash lozim.
 25. Suyuq, qadoqlanmagan alkogolsiz mahsulotlarni tashish faqat suyuq oziq-ovqat mahsulotlarini tashish uchun mo‘ljallangan plombalangan idishlarda amalga oshirilishi kerak. Bunday tsisternalar faqat suyuq oziq-ovqat mahsulotlarini tashish uchun mo‘ljallanganini ko‘rsatadigan o‘chmaydigan tamg‘aga ega bo‘lishi zarur.
 26. Transport vositalari va konteynerlarning yuk bo‘linmalari konstruksiyasi alkogolsiz mahsulotlarni ifloslanishdan, hayvonlar, jumladan, kemiruvchi va hasharotlarning kirishidan himoya qilinishi, oziq-ovqat mahsulotlarini tashishning belgilangan shartlariga rioya qilinishi monitoringi olib borilishi (konteynerlar bundan mustasno) imkoniyatini hamda sanitariya jihatdan tozalash va/yoki dezinfeksiya qilinishini ta’minlash kerak.
 27. Oziq-ovqat mahsulotlarini tashish uchun mo‘ljallangan transport vositalari va konteynerlarning yuk bo‘linmalari yuviladigan va zaharsiz materialdan tayyorlanishi zarur.
 28. Alkogolsiz mahsulotlarni tashish uchun transport vositalari va konteynerlaning yuk bo‘linmalari mahsulotlarning ifloslanish manbai bo‘lmasligi uchun muntazam ravishda sanitariya jihatdan tozalanishi, davriylik bilan dezinfeksiya, deratizatsiya va dezinseksiya qilinishi kerak. Tozalash, dezinfeksiya, deratizatsiya va dezinseksiya qilinishi davri davomiyligi oziq-ovqat mahsulotlarini tashish sohasidagi xo‘jalik faoliyati ishtirokchilari tomonidan belgilanadi.
 29. Alkogolsiz mahsulotlarning xavfsizligi va Texnik reglament talablariga muvofiqligini ta’minlash uchun ularni sotishni amalga oshiruvchi tashkilotlar ularni qabul qilish va saqlash shartlarini ta’minlashlari kerak.
 30. Yaroqlilik muddati o‘tgan alkogolsiz mahsulotlarni sotishga yo‘l qo‘yilmaydi.
 31. Muomaladagi alkogolsiz mahsulotlarga ularning xavfsizligini tasdiqlovchi hujjatlar ilova qilinishi kerak.
 32. Texnik reglament talablariga muvofiq kelmaydigan alkogolsiz ichimliklar qonunchilik hujjatlarida belgilangan tartibda ortga qaytariladi yoki vakolatli organlarning qaroriga asosan utilizatsiya qilinadi.
 33. Alkogolsiz mahsulotlarni qaytarish yoki utilizatsiya qilish to‘g‘risida qaror qabul qilingunga qadar mahsulot miqdori ko‘rsatilgan holda va Texnik reglament talablariga muvofiq alohida saqlanishi zarur.
 34. Alkogolsiz ichimliklarni utilizatsiya qilish uning mulkdori yoki uning mulkdori shartnoma bo‘yicha ushbu vazifani bajarishni topshirgan tashkilot tomonidan, mahalliy davlat hokimiyati organlari, davlat nazorat organlari, soliq organlari va jamoatchilik vakillaridan tarkib topgan komissiya ishtirokida amalga oshiriladi.
 35. Alkogolsiz ichimliklarni utilizatsiya qilish usullari va shartlari uning egasi tomonidan tegishli davlat nazorat organlari bilan kelishiladi.
 36. Iste’mol uchun yaroqsiz alkogolsiz ichimliklar yo‘q qilishdan oldin yoki yo‘q qilish jarayonida zararsizlantiriladi.
 37. Alkogolsiz ichimliklarning egasi davlat nazorati organlariga uning xaqiqatda utilizatsiya qilinganligini tasdiqlovchi hujjatni taqdim etadi.
 38. Alkogolsiz ichimliklar qadoqning butunligi yoki qadoqni berkitgan moslamaning sezilmas tarzda buzilishi ehtimolini istisno qiladigan tarzda qadoqlanishi kerak.
 39. Alkogolsiz ichimliklarga tegib turadigan qadoqlarni tayyorlash uchun foydalaniladigan materiallar tegishliligi bo‘yicha O‘zbekiston Respublikasi Vazirlar Mahkamasining 2017-yil 7-iyuldagi 476-son qarori bilan tasdiqlangan Oziq-ovqat mahsulotlariga tegib turadigan qadoqlarning xavfsizligi to‘g‘risidagi umumiy texnik reglament talablariga javob berishi kerak.
 40. Alkogolsiz ichimliklarni tamg‘alash Texnik reglament talablariga muvofiq bo‘lishi va mahsulot haqida ishonchli ma’lumotlarni o‘zida aks ettirishi hamda tegishliligi bo‘yicha O‘zbekiston Respublikasi Vazirlar Mahkamasining 2017-yil 12-iyuldagi 490-son qarori bilan tasdiqlangan Oziq-ovqat mahsulotini tamg‘alash yuzasidan uning xavfsizligi to‘g‘risidagi umumiy texnik reglament talablariga javob berishi kerak.
 41. Alkogolsiz ichimliklarni tamg‘alash Texnik reglamentga 1-ilovada ko‘rsatib o‘tilgan mahsulot nomlarini o‘z ichiga olishi zarur.
 42. Alkogolsiz ichimliklarning tamg‘asida mahsulotning tasdiqlovchi isbot bo‘lmagan, inson organizmiga har qanday funksional ta’sirni aks ettiruvchi ma’lumotlarni joylashtirish taqiqlanadi.
 43. Shakar qo‘shib ishlab chiqarilgan alkogolsiz ichimliklarning energetik qiymati original ichimliklar bilan solishtirganda 30 foizga past bo‘lgan taqdirda, mahsulot yorlig‘ida “Pasaytirilgan energetik qiymati bilan” yozuvi bo‘lishi kerak.
 44. Alkogolsiz ichimliklarning tamg‘asida uning energetik qiymati 100 millilitrga (kcal/100 cm3 (kJ)) nisbatan kilokaloriyada ifodalangan tarzda ko‘rsatilishi zarur.
 45. Alkogolsiz ichimlikning iste’mol qadog‘ida qo‘shimcha tarzda ushbu mahsulotga tegishli ma’lumot tariqasidagi yozuvlar joylashtirilishi mumkin.
 46. Tarkibida ta’m beruvchi — shakarli spirtlar mavjud bo‘lgan alkogolsiz ichimliklar tamg‘asi, bevosita oziq-ovqat mahsulotlarining tarkibi ko‘rsatilgandan keyin “Ta’m beruvchi (ta’m beruvchilar) mavjud. Haddan tashqari ko‘p miqdorda iste’mol qilish holsizlikka olib kelishi mumkin” degan yozuv qo‘shilishi zarur.
 47. Agar alkogolsiz ichimlik tarkibida aspartam mavjud bo‘lsa, iste’mol qadoqog‘ida “Tarkibida fenilalanin manbai mavjud” degan yozuv joylashtirilgan bo‘lishi shart.
 48. O‘zbekiston Respublikasida xalqaro tashkilotlar tomonidan tan olingan tasdiqlovchi sertifikatlar (sinov bayonnomalari) mavjud bo‘lmagan taqdirda alkogolsiz mahsulotlar tamg‘asida sifat menejmenti tizimining qo‘shimcha xususiyatlari to‘g‘risida mahsulot standartlari — “Bio”, “Eko”, “Konservantlarsiz”, “GMOlarsiz”, “Ekologik toza mahsulot”, “Halol” (“Halal”), “Organik” (“Organic”) belgilarini qo‘yish taqiqlanadi.
 49. Iste’molchilarni chalg‘itishga olib keladigan ishonchsiz ma’lumotlarga yo‘l qo‘ymaslik maqsadida mahsulotning tarkibi, xususiyatlari, ozuqaviy qiymati, kelib chiqishi, ishlab chiqarish va foydalanish usuli, shuningdek, to‘g‘ridan to‘g‘ri yoki bilvosita alkogolsiz mahsulotlarning sifati va xavfsizligini tavsiflovchi boshqa ma’lumotlar davlat tilida taqdim etilishi hamda to‘liq va ishonchli bo‘lishi kerak.
 50. Ma’lumotni iste’mol qadog‘iga tamg‘alash vositalari mahsulotni saqlash, tashish va sotish paytida ma’lumotlarning mustahkamligini ta’minlashi kerak.
 51. Sinov usullari, shu jumladan alkogolsiz ichimliklarning Texnik reglamentga muvofiqligini baholash uchun zarur bo‘lgan namunalarni tanlash usullari texnik tartibga solish sohasidagi normativ hujjatlarga muvofiq belgilanadi.
 52. Alkogolsiz ichimliklarni Texnik reglament talablariga muvofiqligi bo‘yicha sinovdan o‘tkazish texnik tartibga solish sohasidagi normativ hujjatlarda belgilangan usullarga muvofiq amalga oshiriladi.
 53. Alkogolsiz ichimliklarning Texnik reglament talablariga muvofiqligini baholash alkogolsiz ichimliklarni majburiy sertifikatlash shaklida amalga oshiriladi.
 54. Ariza beruvchi alkogolsiz ichimliklarning Texnik reglamentda belgilangan talablarga muvofiqligini ta’minlashi shart.
 55. Ariza beruvchi alkogolsiz ichimliklarni ishlab chiqarish jarayonida Texnik reglament va unga tatbiq qilinadigan texnik tartibga solish sohasidagi boshqa normativ hujjatlar talablariga muvofiq barcha zarur chora-tadbirlarni amalga oshirishga majbur.
 56. Texnik reglament talablari buzilishida aybdor bo‘lgan shaxslar O‘zbekiston Respublikasi qonunchilik hujjatlarida belgilangan tartibda javob beradilar.
 57. Texnik reglament talablariga rioya etilishi ustidan davlat nazorati O‘zbekiston texnik jihatdan tartibga solish agentligi, O‘zbekiston Respublikasi Sog‘liqni saqlash vazirligi, Sanitariya-epidemiologik osoyishtalik va jamoat salomatligi xizmati tomonidan ta’minlanadi.
 58. Texnik reglament kuchga kirgandan boshlab O‘zbekiston Respublikasi hududida amal qiladigan, texnik jihatdan tartibga solish sohasidagi va alkogolsiz mahsulotlarning xavfsizligi talablarini belgilovchi normativ hujjatlar Texnik reglament bilan muvofiqlashtirilgunga qadar Texnik reglamentga zid bo‘lmagan qismlari bo‘yicha qo‘llaniladi.
 59. Texnik reglament kuchga kirgunga qadar alkogolsiz ichimliklarga nisbatan ularning muvofiqligini baholashda O‘zbekiston Respublikasining Milliy sertifikatlashtirish tizimida belgilangan qoidalar qo‘llaniladi.
 60. Alkogolsiz ichimliklar uchun Texnik reglament kuchga kirgunga qadar olingan sanitariya-epidemiologiya xulosalari va muvofiqlik sertifikatlari ushbu hujjatlarda belgilangan muddat mobaynida amal qiladi.